Széll Tamás séf ezt a kenyeret választotta
Érdemes a Hold utcai vásárcsarnokba indulni, ha finomat akarunk ebédelni: jobbnál jobb éttermek kínálják a napi menüt. Széll Tamás és Szulló Szabina étterme, a Stand25 Bisztró pedig az egyik legjobb hely, ha hazait ennénk, vagy külföldi ismerõseinket szeretnénk megismerteti a magyar konyhával. Az étlapon mindig szerepel gulyásleves, rakott krumpli, túrógombóc és a szezonnak megfelelõ alapanyagokból készült ételek – a héten éppen balatonszemesi zöldspárga a pisztránghoz. A tökéletes ízharmónia mellett az ételek kifinomult tálalása az, ami hozzáadja azt a bizonyos pluszt – és mostantól már az Artizán Budapest kenyerei is.
A Stand25 idén megkapta a Michelin-kalauz Bib Gourmand-díját. Az értékelés az éttermeket ár-érték szerint rangsorolja: az elismert vendéglátóhelyeket a magas minõség mellett a mérsékelt ár jellemzi.

Pár méterre a vásárcsarnoktól, a Hold utcai kézmûves pékségben illatoznak a kovászos veknik, amelyeket most már a Stand25-ben is megkóstolhatunk: Tamás és Szabina bisztrójában az ételek mellé kínálják az Artizán kenyereit.

Fekete Gergõ, az Artizán Budapest tulajdonosa Skóciában és Franciaországban tanult meg kenyeret sütni. A mai napig hajnalban kel, minden nap õ is szorgosan dolgozik a látványpékségben, hogy tökéletes adalékanyag-mentes kenyerek és péksütemények kerüljenek a polcra – és Széll Tamásék éttermébe is.Hogy tökéletes, az nemcsak szubjektív vélemény: mindig tele van a hely, és a délutáni zárás elõtt már alig-alig marad valami a hajnalban roskadásig feltöltött polcokon.

A kínálatban alakor lisztes, teljes kiõrlésû, zablisztes és 100% rozs is szerepel. De nemcsak vevõik díjazzák az Artizánt:

2015-ben a Kenyérlelke versenyen teljes kiõrlésû kenyerük dobogós lett, tavaly három kategóriában díjazták õket, félbarna kategóriában pedig elhozták az elsõ helyet.

Széll Tamás és Szulló Szabina pedig hamarosan új éttermet nyit Stand néven, ahol a bisztróban megszokott magyar konyha ízeit is megkóstolhatjuk majd.
Szulló Szabina Széll Tamás Fekete Gergõ étterem michelin-kalauz kézmûves pékség Artizán Budapes pékség Stand25 Bisztró kenyér